b'\n_START_ARTICLE_\nFe bab\xc3\xad\n_START_SECTION_\nHist\xc3\xb2ria\n_START_PARAGRAPH_\nTots els relats coincideixen en assenyalar que el B\xc3\xa0b va ser un nen extraordinari. Nascut el 20 d\'octubre de 1819 es deia que tenia una saviesa sorprenent i una noblesa que recordaven el jove Jes\xc3\xbas. Ja madur, el B\xc3\xa0b va dedicar-se als negocis del seu oncle, propietari d\'una firma comercial. La pietat i integritat del B\xc3\xa0b es van convertir r\xc3\xa0pidament en objecte d\'admiraci\xc3\xb3 per altres mercaders. Tamb\xc3\xa9 fou conegut per la seva generositat amb els pobres._NEWLINE_Despr\xc3\xa9s de proclamar ser el Prom\xc3\xa8s Qa\'im, el B\xc3\xa0b va atraure r\xc3\xa0pidament un gran nombre de seguidors. L\'espectacular creixement don\xc3\xa0 lloc a l\'oposici\xc3\xb3 i persecuci\xc3\xb3, sobretot per part del cleregat islamista, que veien amena\xc3\xa7at el seu poder i prestigi. Durant aquesta persecuci\xc3\xb3 el B\xc3\xa0b va ser empresonat diverses vegades._NEWLINE_El 1848 a la reuni\xc3\xb3 de Badasht els babis es van declarar deslligats de la religi\xc3\xb3 musulmana i de l\'observan\xc3\xa7a de la xara en part merc\xc3\xa8s a l\'hero\xc3\xafna babi, la poetessa de Kazwin, Zarrin Tadj coneguda com a Kurrat al-Ayn o Djanab-i Tahire, la primera que va gosar mostrar-se sense vel; els participants es van refugiar despr\xc3\xa9s al santuari de Shaykh Tabarsi prop de Barfursuh on van resistir heroicament a les forces del xa Nadir al-Din Shah. Finalment es van rendir i van rebre la promesa de salvar la vida per\xc3\xb2 foren executats el juliol/agost de 1849._NEWLINE_Poc despr\xc3\xa9s al Fars es va revoltar el cap babi Yahyayi Darabi que es va fer fort a la vella ciutadella de Shiraz on va resistir un temps fins que tots els que hi havia foren tots massacrats el gener del 1850 quasi al mateix temps que esclatava la revolta dels babis a Zandjan, dirigits per Muhammad Aliyi Zandjani, en nombre de m\xc3\xa9s de tres mil, i es van fer forts a la ciutadella fins que tamb\xc3\xa9 foren massacrats (febrer de 1850). A la primavera a Teheran foren executats els set m\xc3\xa0rtirs de Teheran, persones properes al Bab, que van mantenir una posici\xc3\xb3 heroica enfront dels suplicis als que se\'ls va sotmetre._NEWLINE_Els qui s\'hi van enfrontar van arribar a dir d\'ell que no era un heretge, sin\xc3\xb3 un rebel perill\xc3\xb3s. Van decidir que havia de ser executat. El B\xc3\xa0b va ser trobat a la seva cel\xc2\xb7la mentre donava les seves \xc3\xbaltimes instruccions als seus seguidors. Aquell mateix mat\xc3\xad, quan els gu\xc3\xa0rdies l\'havien anat a buscar per a portar-lo al lloc de l\'execuci\xc3\xb3, el B\xc3\xa0b els havia avisat que no hi havia cap "poder terrenal" que pogu\xc3\xa9s silenciar-lo fins que no hagu\xc3\xa9s acabat de donar les instruccions. Ara, el B\xc3\xa0b els deia: "Podeu complir la vostra fita"._NEWLINE_El 9 de juliol de 1850 s\'acomplia la sent\xc3\xa8ncia de mort contra el B\xc3\xa0b en el pati d\'un quarter de Tabr\xc3\xadz, davant la mirada de 10.000 testimonis que fitaven des de les taulades de les cases contig\xc3\xbces al quarter. El B\xc3\xa0b i un jove seguidor seu havien estat penjats amb dues cordes clavades a la paret del pati. Un regiment armeni, compost per 750 soldats col\xc2\xb7locats en tres fileres de 250 fusellers cadascuna, va descarregar en ordre. El fum de la p\xc3\xb3lvora i la pols resultants eren tan densos que el pati va quedar totalment fosc._NEWLINE_Tal com informa un relat del Ministre d\'Afers Exteriors Brit\xc3\xa0nic, una vegada es va dissipar el fum no hi havia restes del B\xc3\xa0b. El seu company, dret davant la paret, no havia estat v\xc3\xadctima de cap bala. Aix\xc3\xb2 s\xc3\xad: les cordes estaven destrossades._NEWLINE_Per segona vegada, el B\xc3\xa0b i el seu company van compar\xc3\xa8ixer davant el contingent de soldats armenis. Aquest contingent es va negar a disparar i va haver de ser substitu\xc3\xaft per un de soldats musulmans. Aquesta vegada els cossos van quedar clivellats en una barreja d\'ossos i carn. Sorprenentment, per\xc3\xb2, les seves cares van quedar intactes a l\'atac. A banda de la seva execuci\xc3\xb3, m\xc3\xa9s de 20000 persones van ser mortes amb l\'\xc3\xbanic delicte de ser bab\xc3\xads en tan sols 5 anys._NEWLINE_En declarar Bah\xc3\xa0\'u\'ll\xc3\xa0h ser la Manifestaci\xc3\xb3 de D\xc3\xa9u promesa pel B\xc3\xa0b, la majoria de bab\xc3\xads van declarar-se bah\xc3\xa0\'\xc3\xads, \xc3\xa9s a dir, van acceptar la Fe bah\xc3\xa0\'\xc3\xad._NEWLINE_Posteriorment, les revoltes i repressions es van aturar per\xc3\xb2 l\'atemptat contra el xa (que va fracassar) el 15 d\'agost de 1852 va desfermar una nova onada repressiva en la qual van morir molts babis entre els quals la poetessa Kurrat al-Ayn; els babis principals foren enviats a l\'exili i les persecucions van durar uns quants mesos i sembla que haurien mort fins a vint mil persones._NEWLINE_Despr\xc3\xa9s el moviment es va dividir entre els baha\'is i els babis o gent del Bayan anomenats despr\xc3\xa9s azalis, que avui dia s\xc3\xb3n una minoria (uns 50000 vers 1950).'